Ο **Γρηγόρης Κωνσταντέλος** (Αθήνα, 25 Απριλίου 1967) είναι Έλληνας πολιτικός, δήμαρχος του Δήμου Βάρης-Βούλας-Βουλιαγμένης από τις 25 Μαΐου 2014.

Βιογραφικό
----------

Γεννήθηκε στη Βούλα τον 25 Απρίλιο του 1967. Γονείς του είναι ο Δημήτρης Κωνσταντέλλος Αντιστράτηγος ε.α και η Αθηνά Κάρλου Κωνσταντέλλου. Είναι παντρεμένος με την Κωνσταντίνα Γιάτση και έχουν τρία παιδιά, την Αθηνά, την Πέλλη και τον Δημήτρη.

Φοίτησε στο Κολλέγιο Αθηνών και αποφοίτησε από το Λύκειο της Βούλας το 1985. Εκπαιδεύτηκε στην Αεροπορική Ακαδημία "FLIGHT SAFETY" των Η.Π.Α. από όπου έλαβε πτυχίο επαγγελματία χειριστή αεροσκαφών. Είναι πτυχιούχος του Τμήματος Δημόσιας Διοίκησης του Παντείου Πανεπιστημίου και κάτοχος μεταπτυχιακού τίτλου (ΜASTER) στη Διοίκηση Αερομεταφορών από το Πανεπιστήμιο Σίτι του Λονδίνου. Είναι κάτοχος διδακτορικού στη Διοικητική Επιστήμη της Σχολής Διοίκησης (ISM University of Managementand Economics) του Παρισίου.

Αποφοίτηση από την Σχολή Εθνικής Άμυνας
Είναι ο πρώτος αιρετός εκπρόσωπος της Τοπικής Αυτοδιοίκησης, που έλαβε πτυχίο από την Ανώτατη Σχολή Εθνικής Άμυνας της 74ης Εκπαιδευτικής Σειράς (ΣΕΘΑ/2021-2022). Το πτυχίο το παρέλαβε από τον Αρχηγό ΓΕΕΘΑ Στρατηγό Κωνσταντίνο Φλώρο.

Επαγγελματική σταδιοδρομία
--------------------------

Από τον Ιανουάριο του 1988 έως τον Δεκέμβριο του 2009 εργάστηκε στην Ολυμπιακή Αεροπορία και στις Ολυμπιακές Αερογραμμές, ως Συγκυβερνήτης  επί εννέα έτη και ως Κυβερνήτης επί δεκατρία έτη. Απεχώρησε μετά το κλείσιμο της εταιρίας το Δεκέμβριο του 2009 ως Κυβερνήτης-Εκπαιδευτής στα Βoeing 737-400. Στη συνέχεια απασχολήθηκε για σχετικά μικρό χρονικό διάστημα στην Υπηρεσία Πολιτικής Αεροπορίας και το 2011 επανήλθε στα πτητικά του καθήκοντα συμμετέχοντας ως κυβερνήτης Boeing 737/300-400 στις επιχειρήσεις του Οργανισμού Ηνωμένων Εθνών (Ο.Η.Ε) και στην μεταφορά των κυανόκρανων προς και από τις εμπόλεμες ζώνες του κόσμου. Στη συνέχεια εργάστηκε ως Κυβερνήτης Boeing 737/800-900 στις Τουρκικές Αερογραμμές έως τον Δεκέμβριο του 2013.

Από το 2013 έως το 2020 ήταν κυβερνήτης σε FALCON 900/ DX EASy 2 και FALCON 7X πτήσεων μεταφοράς υψηλών προσώπων. 

Διετέλεσε μέλος, ταμίας, γεν. γραμματέας και πρόεδρος της Ένωσης Χειριστών Πολιτικής Αεροπορίας (Ε.Χ.Π.Α.) επί δεκαπέντε έτη, συμμετέχοντας επίσης επί έξι έτη και στη διαχειριστική Επιτροπή του Επικουρικού συνταξιοδοτικού Ταμείου των πιλότων της Ο.Α. όπως επίσης και μέλος της Ευρωπαϊκής Ένωσης Πιλότων Αερομεταφορών για τρία έτη (2004-2007).

Κατέχει πτυχίο ελεγκτή εναέριας κυκλοφορίας από τη Σχολή Αεροπορίας Στρατού (1986) και βεβαίωση σπουδών (Certificate) στην Διερεύνηση Αεροπορικών Ατυχημάτων από το Πανεπιστήμιο Cranfield του Ηνωμένου Βασιλείου (1999).

Πολιτική σταδιοδρομία
---------------------

Ασχολήθηκε ενεργά με την Τοπική Αυτοδιοίκηση και διετέλεσε δημοτικός σύμβουλος Βούλας 1990-94 και 2002-06, καθώς και αντιπρόεδρος του ΔΣ. 1990-1994. Εξελέγη για τρίτη φορά στις εκλογές του 2006 και διετέλεσε Αντιδήμαρχος Διοίκησης και Οικονομικών και Αναπληρωτής Δημάρχου από τον Ιανουάριο του 2007 ως τον Φεβρουάριο του 2010.

Στις δημοτικές εκλογές του Νοεμβρίου του 2010 διεκδίκησε τη θέση του Δημάρχου του νέου τότε Καλλικρατικού Δήμου Βάρης Βούλας Βουλιαγμένης και έλαβε το 45% της προτίμησης του τοπικού εκλογικού σώματος στο δεύτερο γύρο των εκλογών, αναλαμβάνοντας και ασκώντας μέχρι και στις 31/8/2014 τα καθήκοντα του Επικεφαλής της Μείζονος Μειοψηφίας του Δήμου (Αξιωματική Αντιπολίτευση). Στις Δημοτικές Εκλογές της 25ης Μαΐου 2014, ως επικεφαλής του συνδυασμού "Βάρη Βούλα Βουλιαγμένη - Πόλη για να Ζεις", πήρε την πρώτη θέση και από την 1 Σεπτεμβρίου 2014 είναι Δήμαρχος του Δήμου Βάρης Βούλας Βουλιαγμένης. Επανεξελέγη στις δημοτικές εκλογές του 2023, για τρίτη φορά, με το συντριπτικό ποσοστό 71,57%.

Είναι εκλεγμένο μέλος της Περιφερειακής Ένωσης Δήμων Αττικής (ΠΕΔΑ) και Πρόεδρος της Επιτροπής Περιβάλλοντος, Ενέργειας και Διαχείρισης Απορριμμάτων του ιδίου οργάνου. Επίσης είναι πρόεδρος της Επιτροπής Θεσμών και Διαφάνειας της ΚΕΔΕ. 

Είναι εκλεγμένος ως αντιπρόεδρος από το 2020 στην Πολιτική Συμβουλευτικής Επιτροπή (Political Advisor Committee – PAC) του CIVITAS η οποία συμβουλεύει και μεταφέρει τις θέσεις των Ευρωπαϊκών πόλεων στην Ευρωπαϊκή Επιτροπή Μεταφορών σε θέματα έξυπνης και βιώσιμης κινητικότητας και μικροκινητικότητας των πόλεων.

Παραπομπές
----------

1. ↑  «Δημοτικές - Περιφερειακές Εκλογές Μαιος 2014». *ekloges-prev.singularlogic.eu*. Ανακτήθηκε στις 12 Ιουνίου 2022.
2. ↑  newsroom (19 Νοεμβρίου 2016). «Διδακτορικό τίτλο έλαβε ο Γρηγόρης Κωνσταντέλλος». *3Β Βάρη Βούλα Βουλιαγμένη*. Ανακτήθηκε στις 21 Ιουνίου 2022.
3. ↑  geetha (16 Απριλίου 2022). «Τελετή Αποφοίτησης της 74ης Εκπαιδευτικής Σειράς Κανονικής Φοίτησης της Σχολής Εθνικής Άμυνας». *Γενικό Επιτελείο Εθνικής Άμυνας - Επίσημη Ιστοσελίδα*. Ανακτήθηκε στις 12 Ιουνίου 2022.
4. ↑  Newsroom. «Το θρυλικό Jumbo έγινε σαράντα ετών | Η ΚΑΘΗΜΕΡΙΝΗ». *www.kathimerini.gr*. Ανακτήθηκε στις 21 Ιουνίου 2022.
5. ↑
6. ↑  «Άγνωστες πτυχές της ζωής του Γρ. Κωνσταντέλλου - Πτήσεις σε εμπόλεμες ζώνες (ΦΩΤΟ) | VIMA Online». *www.vimaonline.gr*. Ανακτήθηκε στις 12 Ιουνίου 2022.
7. ↑  «Περιφερειακές - Δημοτικές Εκλογές Νοέμβριος 2010». *ekloges-prev.singularlogic.eu*. Ανακτήθηκε στις 12 Ιουνίου 2022.
8. ↑  «ΑΡΧΙΚΗ». *www.konstantellos.gr*. Ανακτήθηκε στις 12 Ιουνίου 2022.
9. ↑  «Γ. Κωνσταντέλλος: Η παράταξη ΒΒΒ Πόλη για να Ζεις πήρε καθαρή νίκη στις εκλογές | VIMA Online». *www.vimaonline.gr*. Ανακτήθηκε στις 12 Ιουνίου 2022.
10. ↑  «Δήμος Βάρης – Βούλας – Βουλιαγμένης | Δημοτικές εκλογές – Οκτώβριος 2023». *ekloges.ypes.gr*. Ανακτήθηκε στις 12 Ιουνίου 2022.
11. ↑  «Διοικητικό Συμβούλιο (2019-2023)». *ΠΕΔΑ*. 11 Νοεμβρίου 2018. Ανακτήθηκε στις 12 Ιουνίου 2022.
12. ↑  «ΘΕΣΜΩΝ & ΔΙΑΦΑΝΕΙΑΣ | ΚΕΔΕ». 31 Μαρτίου 2021. Ανακτήθηκε στις 11 Οκτωβρίου 2023.
13. ↑  «Policy Advisory Committee | CIVITAS». *civitas.eu* (στα Αγγλικά). Ανακτήθηκε στις 11 Οκτωβρίου 2023.